钦定古今图书集成/明伦汇编/官常典/第399卷 > 杨思忠
## 钦定古今图书集成/明伦汇编/官常典/第399卷 > 杨思忠

按《明外史沈束传》：“杨思忠，平定人。嘉靖二十年进士。
官礼科给事中。当世宗晚年，猜愎尤甚，进言者辄得
重谴。二十九年，孝烈皇后大祥，欲预祧仁宗祔后太
庙，下廷议，尚书徐阶以为非礼，礼科给事中杨思忠
力赞阶议，馀人莫敢言。帝使人觇知状。及议上，严旨
谯责，命阶与思忠定，二人复据礼对。帝益怒，竟祧仁”
宗阶，故得帝眷，独衔思忠。每当迁，辄报罢。逾三年，正
旦，日食，阴云不见。六科合疏贺。帝摘疏中语诘为不
成文，曰：“思忠怀欺，不臣久矣。”杖百，斥为民，馀皆夺俸。
隆庆元年起掌吏科。三迁右佥都御史，巡抚陕西。五
年改南京户部右侍郎。致仕，卒。思忠，字孝夫。